Aŭstralia korako

La **Aŭstralia korako** (*Corvus coronoides*) estas birdospecio membro de la familio de Korvedoj aŭ korvoj. Ĝi estas indiĝena de Aŭstralio kaj la plej granda membro tie de la genro *Corvus* kaj unu el la tri aŭstraliaj specioj komune konataj kiel korakoj. Ĝi estas iom pli svelta birdo ol la Komuna korako de la Norda Hemisfero, sed tamen ĝi estas ege simila. Ĝi havas **tutnigran plumaron, bekon kaj krurojn kun blanka iriso**, kiel la aliaj membroj de la genro *Corvus* en Aŭstralio kaj kelkaj specioj el la pli nordaj insuloj. Ĝi distingiĝas pro la elstaraj gorĝoplumoj kaj grizaj bazoj de siaj nigraj plumoj.

Ĝi estas **ĉiomanĝanta**, adaptiĝis bone al urba medio kaj estas komuna urbobirdo en Sidnejo.

## Taksonomio kaj nomado 
La Aŭstralia korako estis unuafoje priskribita de Nicholas Aylward Vigors kaj Thomas Horsfield en 1827; ties specia epiteto *coronoides* "kronforma" devenas el la greka *corone*/κορονη "krono" kaj *eidos*/ειδος "formo". La du naturalistoj konsideris la Aŭstralian korakon kiel tre simila laŭ aspekto al la Nigra korniko (*C. corone*) de Eŭropo.

Kvankam ĝi estas nomita korako, ties plej proksimaj parencoj estas la aliaj kvar specioj de aŭstraliaj korvedoj, kiuj inkludas la Toresan korakon, la Malgrandan korvon, la Tasmanian korakon kaj la Malgrandan korakon. Ĝi povas distingiĝi el la du specioj de korvo loĝantaj en Aŭstralio pro la **griza bazo de la plumoj**, kiuj estas blankaj en la aliaj specioj. Junuloj similas al plenkreskuloj, sed havas malhelajn okulojn, pli mallongajn gorĝoplumojn, kaj foje havas rozkoloran karnecan buŝon.

La teritoria alvoko de la Aŭstralia korako estas malrapida, alttona *ah-ah-ah-aaaah* kun la lasta noto plilongigita.

## Distribuado kaj vivejo 
Tiu aŭstralazia korako estas komuna tra orienta, suda Aŭstralio kaj suda Okcidenta Aŭstralio (la populacioj estas konektitaj de mallarĝa zono tra Nularba Ebenaĵo) sed ili ne troviĝas en pli malproksima nordo. Ĝi adaptiĝis ege bone al homaj setlejoj en kelkaj urboj kaj estas komuna birdo en urba Sidnejo, kaj Insulo Rottnest.

## Kutimaro 
En ruraj areoj sola reprodukta paro kaj ties idaro okupas teritorion de ĉirkaŭ 1&nbsp;km², dum en urbaj areoj estas dekoble da birdoj ĉar multaj korakoj povas serĉi manĝon en la sama km².

### Dieto 
Manĝo konsistas el kadavraĵoj, insektoj, semoj, fruktoj, etaj reptilioj, birdidojn kaj ovojn. La prefera proporcio estas 34% kadavraĵo, 42% senvertebruloj kaj 24% vegetala materialo. Manĝaĵojn oni prenas ĉefe de surgrunde sed ofte en arboj. Korakoj adaptiĝis bone manĝi rubaĵojn kaj aliajn maĝerojn en urbaj areoj, kiel en lernejaj kortoj. En unu izolita studo oni trovis ilin manĝantaj nektaron el floroj de eŭkalipto.

### Reproduktado 
Reprodukta sezono estas el julio al septembro.
Ovodemetado povas enhavi 3-6 ovojn, kvankam plej kutime 4 aŭ 5. Kaj ili estas 45x30 mm, palverdecaj aŭ bluverdecaj makulitaj el malhele olivverdaj, brunaj kaj nigrecaj markoj. Kovado de la ovoj estas farita sole de la ino dum ĉirkaŭ 20 tagoj. Oni faras ununuran ovodemetadon ĉiujare. Elnestiĝo okazas post 45 tagoj kaj la idoj restas kun la gepatroj dum ĉirkaŭ kvar pliaj monatoj.

## Rilato kun homoj 
La Aŭstralia korako estas ofte kulpata je perdo de ŝafidoj. Scienca observado en kamparo sudorienta montris, ke mortigo de sanaj ŝafoj estas rara, sed malsanaj animaloj foje estis atakitaj.

thumbtime=5|eta|300px|maldekstra|Rush Creek, SOr Kvinslando, Aŭstralio

## Referencoj 
## Literaturo 
* 

## Eksteraj ligiloj 
* Alvoko de Aŭstralia korako (du birdoj)
* Filmoj de Aŭstralia korako ĉe Interreta Birdokolekto
* Aŭstralia korako  (fotoj)
* Aŭstralia korako  (foto)
* foto de Aŭstralia korako manĝanta kadavraĵon

Kategorio:Korvedoj
Kategorio:Birdoj de Oceanio
Kategorio:Bestoj el la Aŭstralazia ekozono
Kategorio:Birdoj de Aŭstralio